<classify> KAMPUNI ya Magazeti ya Serikali, Tanzania Standard Newspapers TSN imesaini makubaliano ya pamoja na Ofisi ya Mkuu wa Mkoa wa Pwani kusimamia maonesho ya viwanda na kongamano la uwekezaji litakalofanyika mwezi ujao.Mkataba huo ulisainiwa jana katika Ofisi ya Mkuu wa Mkoa wa Pwani mjini Kibaha.TSN iliwakilishwa na Ofisa Masoko na Mauzo, Januarius Maganga kwa niaba ya Kaimu Mhariri Mtendaji, Tuma Abdallah na kwa upande mwingine aliyesaini ni Katibu Tawala wa Mkoa, Theresia Mmbando.Akizungumza na waandishi wa habari jana katika hafla ya kusaini makubaliano, Mkuu wa Mkoa wa Pwani, Evarist Ndikilo amesema mkoa umefanya vizuri kwenye sekta ya viwanda kutokana na namna ambavyo TSN na vyombo vingine vya habari vimekuwa vikitangaza vizuri fursa za mkoa.Alifafanua kwamba maonesho hayo yataanza Oktoba Mosi, 2019 hadi Oktoba 7, 2019 na kwamba kongamano litafanyika Oktoba 3 wakati maonesho ya viwanda yakiendelea.Ndikilo amesema mkoa umeamua kushirikiana na TSN kutokana na uzoefu wake katika kuendesha makongamano mbali mbali nchini ambapo hili litakuwa ni kongamano la biashara na fursa za uwekezaji la 10.Alisema mkoa pia unashirikiana na Mamlaka ya Maendelo ya Biashara ya Nje TanTrade ambao ni wataalamu wa maonesho ya kitaifa na kimataifa.Hawa ndiyo washauri juu ya maandalizi na uendeshaji kwa mujibu wa taratibu kwa kushirikiana na kamati juu ya upatikanaji wa mahema, alisema.Kwa maelezo hayo mtaona ambavyo TSN ni wadau wakubwa na muhimu katika jambo hili ili tuweze kufanikiwa, amesema Ndikilo.Alisema kama ilivyokuwa mwaka jana, maonesho na kongamano vitafanyika kwenye Uwanja wa CCM maarufu kama Uwanja wa Sabasaba ulioko Mkuza, Picha ya Ndege katika Halmashauri ya Kibaha.Ofisa Masoko na Matangazo wa TSN, Maganga alisema TSN imedhamiria kuhamishia uzoefu wake wa makongamano tisa ambayo imeshafanya katika kulifanya kongamano la Mkoa wa Pwani na maonesho kuwa kubwa kuliko.Akizungumza kwa niaba ya Mhariri wa Mtendaji wa TSN, Tuma Abdallah, Maganga amewataka waandishi wa habari kutofanya ushindani miongoni mwao katika kuandika tukio hilo, bali kutilia maanani kwamba kinachofanyika ni kwa ajili ya mkoa wa Pwani na Tanzania kwa ujumla.Mwakilishi wa Mamlaka ya Maendelo ya Biashara ya Nje TanTrade, Victor Lugemalira amesema wamefarijika na juhudi hizi za kuimarisha biashara nchini zinazokwenda kwa kasi.Katibu Tawala wa Mkoa, Mmbando amesema wamesaini makubaliano na TSN ambao watakuwa washiriki wakuu wa maonesho hayo ya viwanda na biashara, kwa kuzingatia uzoefu wao katika kuratibu makongamano mikoa mingine ya Simiyu, Mwanza, Tanga, Shinyanga, Zanzibar, Arusha, Geita, Tabora na Lindi.  <topic>: kitaifa 